Iktatószám: T/5-3/2024.

**Jegyzőkönyv**

**Készült**: A Pénzügyi Bizottság és a Térségfejlesztési Bizottság 2024. június 13-i, a Megyeháza Földszinti 5. sz. termében tartott együttes üléséről.

**Jelen vannak**: a mellékelt jelenléti ívek szerint

**Zakó László**: Tisztelt összevont bizottság, bizottsági tagok, vendégek. A pénzügyi bizottság 4 fővel határozatképes. Kérdezi a bizottság tagjait, hogy a kiküldött napirendi pontokkal kapcsolatban, van-e valakinek kérdése, észrevétele, hozzászólása. Ennek hiányában a napirendi pontot szavazásra bocsátja.

**20/2024. (VI.13.) PB számú határozat**

*A Zala Vármegyei Közgyűlés Pénzügyi Bizottsága az elnök által előterjesztett napirendet 4 igen szavazattal elfogadta.*

**Fodor Márk**: Tisztelettel köszönti a Térségfejlesztési Bizottság tagjait, Hölgyeket, Urakat. A térségfejlesztési bizottság jelenleg 3 fővel még nem határozatképes.

Megérkezett Strázsai Zoltán.

**Fodor Márk**: Üdvözli Strázsai Zoltánt, a bizottság határozatképes. Kérdezi, hogy a kiküldött napirendi pontokkal kapcsolatban van –e bárkinek kérdése, vagy észrevétele. Ellenkező esetben a napirendet szavazásra bocsátja.

**18/2024. (VI.13.) TB számú határozat**

*A Zala Vármegyei Közgyűlés Térségfejlesztési Bizottsága az elnök által előterjesztett napirendet 4 igen szavazattal egyhangúan elfogadta.*

**Napirend tárgyalása**:

1. **Rendelet-tervezet Zala Vármegye Önkormányzata 2024. évi költségvetésének módosítására**

**Fodor Márk**: Kérdezi a térségfejlesztési bizottság tagjait, hogy van –e észrevételük, kérdésük. Ennek hiányában a napirendi pontot szavazásra bocsátja.

**19/2024. (VI.13.) TB számú határozat**

*A Zala Vármegyei Közgyűlés Térségfejlesztési Bizottsága* „*Rendelet-tervezet a Zala Vármegye Önkormányzata 2024. évi költségvetésének módosítására” című napirendi pontot 4 igen szavazattal, egyhangúan elfogadta.*

**Zakó László**:Kérdezi a pénzügyi bizottság tagjait, hogy van –e kérdés az előterjesztéssel kapcsolatban. Kéri, hogy szavazzanak a napirend elfogadásáról.

**21/2024. (VI.13.) PB számú határozat**

*A Zala Vármegyei Közgyűlés Pénzügyi Bizottsága* „*Rendelet-tervezet a Zala Vármegye Önkormányzata 2024. évi költségvetésének módosítására” című napirendi pontot 5 igen szavazattal egyhangúan elfogadta.*

1. **Beszámoló a Zala Megyei Vállalkozásfejlesztési Alapítvány 2023. évi működéséről**

**Fodor Márk**: A következő feladatuk, Beszámoló a Zala Megyei Vállalkozásfejlesztési Alapítvány 2023. évi működéséről szóló előterjesztés megbeszélése. Tisztelettel köszönti Kustán Gyula ügyvezető igazgató helyettes urat. Kéri, hogy az előterjesztés szóbeli kiegészítését tegye meg.

**Kustán Gyula**:Köszönti a bizottságok tagjait, alelnök urakat, megjelenteket. A Közgyűlésre készült egy részletes prezentációval, itt csupán a főbb számokat mondja el. A Zala Megyei Vállalkozásfejlesztési Alapítvány beszámolója elkészült, melynek a főbb sarokszámai 214,9 millió Ft összes bevétel és 25,8 millió Ft eredmény. Az erre ható intézkedéseket a Közgyűlésen szeretné elmondani.

**Zakó László**: Köszöni a szóbeli kiegészítést. 1 évvel ezelőtt is kérdezte, hogy az igazgató helyettesi titulus miért áll fenn ennyire tartósan. Nem érti. Kérdezi, hogy mi a háttérinformáció ezzel kapcsolatban.

**Pácsonyi Imre**:A Közgyűlés ilyen határozatot hozott, hogy lehetővé teszi ügyvezető igazgató helyettes kinevezését. Benne van az alapdokumentumaikban, így működik. Amennyiben szükséges lesz változtatni fognak ezen a formán, és választanak egy ügyvezető igazgatót.

**Zakó László**: Köszöni a tájékoztatást.

**Fodor Márk**: További kérdés, vagy észrevétel hiányában szavazásra bocsátja a napirendi pontot.

**20/2024. (VI.13.) TB számú határozat**

*A Zala Vármegyei Közgyűlés Térségfejlesztési Bizottsága a* „*Beszámoló a Zala Megyei Vállalkozásfejlesztési Alapítvány 2023. évi működéséről” című napirendi pontot 4 igen szavazattal egyhangúan elfogadta.*

**Zakó László**: Felteszi ugyanezt a kérdést a pénzügyi bizottság tagjainak. Kérdés és hozzászólás hiányában kéri, hogy szavazzanak az előterjesztésről.

**22/2024. (VI.13.) PB számú határozat**

*A Zala Vármegyei Közgyűlés Pénzügyi Bizottsága a* „*Beszámoló a Zala Megyei Vállalkozásfejlesztési Alapítvány 2023. évi működéséről” című napirendi pontot 5 igen szavazattal, egyhangúan elfogadta.*

1. **Zala Vármegye Önkormányzata által benyújtott pályázatok jóváhagyása**

**Fodor Márk**: A következő napirendi pont Zala Vármegye Önkormányzata által benyújtott pályázatok jóváhagyása. Kéri Főjegyző Urat, hogy ezzel kapcsolatosan adjon rövid tájékoztatást a bizottsági tagoknak.

**Dr. Mester László**: Fontos, hogy a keddi napon kiküldött előterjesztés a végleges. Az eredeti változatban még három pályázat szerepelt, ebben már csak 2 pályázat. Egy nemzetközi és egy hazai forrásra benyújtott Hungarikum pályázat. Mind a bizottságoknak, mind a Közgyűlésnek a módosított tartalmú előterjesztést szükséges tárgyalnia.

**Fodor Márk**: Köszöni a szóbeli kiegészítést. Meg szeretné kérdezni, hogy az előző évekhez képest a tartalmukban lesz-e változás ezeknek a pályázatoknak.

**Dr. Mester László**: A Hungarikum pályázatok tartalma a kiíró döntésétől függ, de mivel ez az Értéktár Bizottsághoz, illetve a zalai Értéktárakhoz kötődik, ezért nagyjából minden évben a magyar forrásra kiírt pályázat közel ugyanaz. A nemzetköziek Interreges pályázatok, az Irányító Hatóság által kiírt feltételeknek kell megfelelni.

**Zakó László**: Elnézést kér, de az eredeti anyagot töltötte le, így meg szeretné kérdezni, hogy a Hungarikum pályázat mellett megjelölt két pályázat közül melyik került visszavonásra.

**Dr. Mester László**: A GREEN- SU maradt meg, a másik került visszavonásra.

**Zakó László**: Kérdése éppen ezzel a GREEN-SU pályázattal kapcsolatban lenne, nem tudta értelmezni a pályázat lényegét. Az írásos anyagban a projekt általános célja a szakpolitikai döntéshozók és az érintett érdekelt felek kapacitásának erősítése, figyelembe véve a fenntartható fejlődési célok a mindennapi élet aktív részévé válását. Meg szeretné kérdezni, hogy ez most általában a projektek célja, vagy erre írtak ki egy pályázatot.

**Dr. Mester László**: Igen, ez a projekt általános célja, melynek illeszkednie kell a kiírás általános céljához.

**Zakó László**: Meg szeretné kérdezni, hogy ha jól értelmezte, akkor erre írtak ki egy pályázatot.

**Dr. Mester László**: Igen.

**Zakó László**: Tehát, akkor az a lényeg, hogy arra írtak ki egy pályázatot sok ország részvételével Litvániától Romániáig, hogy általában a pályázatok feleljenek meg a pályázati kiírásoknak.

**Pácsonyi Imre:** Megérti bizottsági Elnök Úr hozzáállását, hogy szkeptikus bizonyos EU-s döntéshozatali mechanizmusokkal, pályázati gyakorlattal. Valóban az a nyelvezet, ami belekerül ezekbe a kiírásokban, idegen a gyakorlati gondolkodású emberek számára. Ennél a pályázatnál arról van szó, hogy a szakpolitikák támogatására írják ki ezt a típusú pályázatot. Ez azt jelenti, hogy a következő ciklusban, vagy ennek a ciklusnak a második felében, ha lesz még valamilyen pályázati kiírás, akkor annak az előkészítését megalapozó dokumentumához járulnak hozzá. Nem csak egy névleges, bürokratikus folyamat zajlik, hanem azok a partnerek, akik részt vesznek ebben a pályázatban, bizonyos tematikákat járnak körül, és feltérképezik azokat a beavatkozási területeket, amik egy leendő kiírás alapjául szolgálhatnak. Például fenntarthatóság, szegénység felszámolása, egészégnevelés, minőségi oktatás, nemek közötti egyenlőség, tiszta víz, köztisztaság. Ezeket a témákat járják körül. Ahhoz, hogy a későbbiekben születhessen egy viszonylag jó pályázati kiírás, a tagállamok adnak javaslatokat. Az ilyen pályázatoknak, nem csak az a haszna, hogy sok dokumentum készül, hanem a kapcsolatépítés a legfontosabb. Megkeresik azokat a munkatársait egy-egy régiónak, vagy regionális önkormányzat hivatalában, akikkel együtt tudnak működni, akik későbbiekben egy más jellegű pályázatban akár partnerek is lehetnek. További előnyt jelent, hogy akik bevonásra kerülnek a projektbe, olyan jellegű szakmai tapasztalatra tesznek szert nemzetközi pályázatok lebonyolításában, elszámolásában, menedzselésében, ami lehetővé teszi számukra, hogy később, más pályázatokhoz már rutinosabban, szakszerűbben tudjanak nyúlni.

**Zakó László**: Köszöni Alelnök Úr kiegészítését, a véleményét továbbra is fenntartja a pályázattal kapcsolatban.

**Fodor Márk**: Kéri a térségfejlesztési bizottság tagjait, hogy térjenek át a szavazás fázisában, ha egyéb kérdés, észrevétel, hozzászólás nincs. Kéri, hogy szavazzanak a napirendi pontról.

**21/2024. (VI.13.) TB számú határozat**

*A Zala Vármegyei Közgyűlés Térségfejlesztési Bizottsága a* „*Zala Vármegye Önkormányzata által benyújtott pályázatok jóváhagyása” című napirendi pontot 4 igen szavazattal egyhangúan elfogadta.*

**Zakó László**: Kéri a Pénzügyi Bizottság tagjait, hogy a napirendi pontról szavazzanak.

**23/2024. (VI.13.) PB számú határozat**

*A Zala Vármegyei Közgyűlés Pénzügyi Bizottsága a* „*Zala Vármegye Önkormányzata által benyújtott pályázatok jóváhagyása” című napirendi pontot 4 igen szavazattal 1 tartózkodás mellett elfogadta.*

**Zakó László:** Berekeszti az együttes ülést. Köszöni a munkát.

K.m.f.

 Fodor Márak Zakó László

a Térségfejlesztési Bizottság elnöke a Pénzügyi Bizottság elnöke